סלינה גומז

ביוגרפיה

גומז נולדה וגדלה בגרנד פריירי בטקסס, שבארצות הברית למשפחה נוצרית-קתולית. הוריה הם ריקארדו ג'ואל גומז ושחקנית הבמה לשעבר אמנדה דון "מנדי" קורנט. גומז נקראה על שמה של זמרת הטחאנו והשחקנית סלינה, שנפטרה ב-1995. אביה הוא ממוצא מקסיקני בעוד אמה, ממוצא איטלקי.
כשגומז נולדה, אמה הייתה בת שש עשרה. הוריה של גומז התגרשו כשהייתה בת חמש, והיא נשארה לגור עם אמה. בילדותה של גומז, נאבקה האם לפרנס את שתיהן. בהמשך, נולדו לגומז שתי אחיות-למחצה: מנישואים שניים של אמה ומנישואים שניים של אביה.
גומז השלימה לימודים לתעודת בגרות במאי 2010 במסגרת של חינוך ביתי.
גומז התחילה להתעניין לראשונה בקריירה בתעשיית הבידור כשצפתה באמא שלה מתכוננת לקראת הפקות בימתיות. כשהחלה באודישנים לתפקידים שונים, פגשה את דמי לובאטו במהלך אודישן לחברים של ברני. שתי הבנות נבחרו מאוחר יותר להופיע בסדרה בשנת 2002, כשגומז מגלמת את דמותה של ג'יאנה. התוכנית הייתה הניסיון הראשון שלה במשחק, והיא הופיעה בארבעה עשר פרקים של התוכנית בין השנים 2002 ל-2004, אם כי המפיקים של המופע הפסיקו את שיתופה כשנהייתה "מבוגרת מדי" לתוכנית. תוך כדי עבודה על הסדרה, השתתפה בתפקידים קטנים בסרט "ספיי קידס 3: סוף המשחק" ב-2003, ובסרט הטלוויזיה "ווקר: טבילת אש" בשנת 2005. לאחר צבירת ניסיון, גומז, יחד עם לובאטו, נבחנו לתוכניות שונות של ערוץ דיסני.
גומז הופיעה לראשונה בסדרת הילדים "החברים של ברני" בראשית המאה ה-21. בשנת 2007 החלה לגלם את אלכס רוסו בסדרה זוכת פרס אמי של ערוץ דיסני, "המכשפים מוויברלי פלייס", דמות אותה גילמה עד לסיום הסדרה בשנת 2012. היא הקימה את להקתה סלינה גומז והסצנה לאחר שחתמה על חוזה הקלטות עם חברת התקליטים הוליווד רקורדס בשנת 2008; הם הוציאו את אלבומי האולפן "Kiss & Tell" ‏(משנת 2009), "A Year Without Rain" ‏(מ-2010), ו-"When the Sun Goes Down"‏ (שפורסם ב-2011), לפני שהחליטו על הפסקה בשנת 2012. היא הקימה חברת הפקות בשם "July Moon Productions" בשנת 2008, השיקה קו הלבשה בשנת 2010 ואף השיקה בושם בשנת 2011.
הופעת הבכורה שלה בקולנוע הייתה בשנת 2010, בסרט "רמונה וביזוס". מאז השתתפה גם בסרטים "מונטה קרלו" (2011) ו"מפלצת של מלון" (2012) ואימצה תדמית בוגרת יותר בסרט "ספרינג ברייקרס" (2013). אלבום הסולו הראשון שלה Stars Dance, יצא בשנת 2013 והיה האלבום הראשון שלה שהגיע למקום הראשון במצעד בילבורד 200. הסינגל "Come & Get It" מתוך האלבום זכה להצלחה והיה הסינגל הראשון שלה שנכנס לעשרת הגדולים במצעד בילבורד הוט 100. גומז סיימה את חוזה ההקלטות שלה עם הוליווד רקורדס לאחר הוצאת אלבום הלהיטים "For You" ‏(2014), וחתמה על חוזה עם חברת התקליטים אינטרסקופ רקורדס. בשנת 2015 יצא לחנויות אלבום הסולו השני שלה, "Revival", שהגיע גם הוא למקום הראשון במצעד בילבורד 200 בשבוע הראשון ליציאתו, וכלל את הסינגלים "Good for You" ו-"Same Old Love" שנכנסו לחמשת הגדולים במצעד בילבורד הוט 100 ואת הסינגל "Hands to Myself" שהגיע לעשרת הגדולים במצעד.

2007–2012: פריצה לתודעה בערוץ דיסני ו-Selena Gomez & the Scene

בשנת 2007, גומז קיבלה תפקיד משני בסדרת הטלוויזיה הפופולרית של דיסני, האנה מונטנה, ככוכבת הפופ מקיילה. במהלך תקופה זו צילמה גומז פיילוטים שונים לפרויקטים של ערוץ דיסני שלא יצאו לפועל, ביניהם גם סדרות בת של החיים היפים של זאק וקודי וליזי מקגוויר. מאוחר יותר היא נבחרה לתפקיד הראשי כאלכס רוסו בסדרה המכשפים מוויברלי פלייס. עם קבלת התפקיד, גומז ואמה עברו להוליווד; הסדרה הפכה במהרה ללהיט של הערוץ, ודחפה את גומז להצלחה אף גדולה יותר. הסדרה קיבלה מועמדויות ופרסים רבים. גומז הקליטה את שיר הנושא של הסדרה, בשם "Everything is Not What It Seems". גומז ניהלה מערכת יחסים קצרה עם ניק ג'ונאס בשנת 2008. היא הופיעה מאוחר יותר בוידאו קליפ של השיר "Burnin 'Up", אשר האחים ג'ונאס הקליטו. בהמשך היא הופיעה גם בפרק של סדרת המציאות "האחים ג'ונאס: חיים את החלום".
בזמן שעבדה על העונה השנייה של "המכשפים מוויברלי פלייס", הופיעה גומז בפרויקט המיוחד, Studio DC: Almost Live לצד כוכבים אחרים של דיסני. היא הקליטה גרסת כיסוי לשיר "Cruella de Vil" לאלבום האוסף DisneyMania 6, ולאחר מכן הקליטה את השיר המקורי "Fly to Your Heart" עבור הפסקול של סרט האנימציה טינקרבל והאוצר האבוד. גומז כיכבה כרקדנית שאפתנית בסרט המוזיקלי עוד סיפור סינדרלה באותה שנה. הסרט קיבל ביקורות חיוביות, וזכה בפרס התסריט לסרט הילדים של אגודת הסופרים של אמריקה לשנת 2010. גומז הקליטה שלושה שירים לפסקול, והוציאה אחד מהם, "Tell Me Something I Don't Know", בתור סינגל שיווקי. מאוחר יותר באותה שנה, גומז דיבבה את הדמות של הלגה בסרט האנימציה הורטון שומע מישהו. הסרט היה הצלחה מסחרית, והרוויח כמעט 300 מיליון דולר ברחבי העולם. בגיל 16, גומז חתמה על חוזה הקלטות עם הוליווד רקורדס, אשר כבר החתימו גם את מיילי סיירוס ודמי לובאטו. גומז הקימה את חברת ההפקה שלה ב-2008, אותה כינתה July Moon Productions. גומז הייתה אמורה להוציא שני סרטים תחת החברה, אחד מהם היה הגרסה בכיכובה ל-13 סיבות, אשר מעולם לא הופקה.
גומז המשיכה בהצלחה מיינסטרימית בשנת 2009, והופיעה כאלכס רוסו בפרק משולש של הסדרות של דיסני, החיים היפים על הסיפון, "האנה מונטנה" ו"המכשפים מוויברלי פלייס". מאוחר יותר היא עשתה הופעת אורח בסדרה תנו לסוני צ'אנס, בכיכובה של לובאטו. היא הופיעה ברמיקס של Forever the Sickest Kids לשיר "Whoa Oh! (Me vs. Everyone)" אשר יצא לאור באפריל של אותה השנה. גומז, יחד עם לובאטו, כיכבה בסרט תוכנית להגנת נסיכות, אשר שודר ביוני 2009. הסרט היה הצלחה ביקורתית, וכ-8.5 מיליון צופים צפו בו בהקרנת הבכורה. עבור הסרט, גומז ולובאטו הקליטו את השיר "One and the Same", אשר יצא מאוחר יותר בתור סינגל שיווקי. מאוחר יותר באותה השנה היא דיבבה את הנסיכה סלניה בסרט אנימציה ארתור: נקמתו של מלתזאר. ב-28 באוגוסט 2009, גומז כיכבה בהמכשפים מוויברלי פלייס: הסרט, סרט טלוויזיה המבוסס על הסדרה. הסרט נצפה על ידי כ-11.4 מיליון צופים בהקרנת הבכורה והפך לתוכן הנצפה ביותר של הרשת לשנת 2009, והסרט הנצפה ביותר של ערוץ דיסני אחרי היי סקול מיוזיקל 2. הסרט הביא לסדרה את הזכייה השנייה של הסדרה בפרס אמי לבידור בפריים טיים לשנת 2009 בקטגוריית התכנים לילדים.
בתקווה להשיג הצלחה גם בתחום המוזיקה, גומז יצרה את להקת הפופ רוק Selena Gomez & the Scene באמצעות חוזה הקלטות שלה עם הוליווד רקורדס. הלהקה פרסמה את אלבום הבכורה שלה באוגוסט 2009, אשר הגיע למקום התשיעי בבילבורד 200, עם מכירות של 66,000 עותקים בשבוע הראשון. האלבום קיבל ביקורת מעורבת, כמה מבקרים שיבחו את האלבום על טבעו ה"מהנה", בעוד שאחרים ביקרו את גומז על הביצועים הקוליים שלה. הסינגל המוביל נכשל מסחרית, אולם הסינגל השני זכה להצלחה. עם קידום כבד באמצעות דיסני ומופעים, השיר היה הצלחה ברדיו ובמכירות. בשנת 2010, גומז כיכבה כאחת משתי הדמויות הראשיות ברמונה וביזוס, עיבוד קולנועי של רומן הילדים "רמונה" מאת בוורלי קלירי. הסרט יצא לאור ב-23 ביולי 2010, וקיבל ביקורות חיוביות בדרך כלל. Selena Gomez & the Scene הוציאו את אלבום האולפן השני שלהם A Year Without Rain באותה השנה, אשר הגיע למקום הרביעי ב"בילבורד 200" עם מכירות של קצת מעל 66,000. האלבום קיבל ביקורות בשל השימוש באוטו-טיון על קולה של גומז. שני הסינגלים של האלבום השיגו הצלחה מתונה. גומז השיקה קו אופנה בשנת 2010 אשר יוצר מחומרים ידידותיים לסביבה.
בשנת 2011, גומז כיכבה בסרט מונטה קרלו. כדי להתכונן לתפקיד, גומז למדה איך לשחק פולו וגם לקחה שבועיים של אימון ווקאלי כדי ללמוד שני מבטאים בריטיים שונים. היא גם החלה מערכת יחסים עם ג'סטין ביבר באותה שנה, שנמשכה עד 2014. גומז הופיעה בתפקיד קמע בסרט "החבובות" "PrankStars"‏ פרסמו את אלבום האולפן השלישי והאחרון שלהם באותה שנה. הסינגל השני בו הגיע למעמד "פלטינה מרובעת" בארצות הברית בעוד שני הסינגלים האחרים זכו להצלחה מתונה.

2012–2014: השקת קריירת סולו וקשיים אישיים

גומז אישרה בינואר 2012 שהיא לוקחת הפסקה מהקריירה המוזיקלית שלה, ובכך השהתה את עבודתה על "Selena Gomez & the Scene". בשנה זו, "המכשפים מוויברלי פלייס" הסתיימה רשמית בערוץ דיסני אחרי ארבע עונות מוצלחות. גומז קיוותה להתמקד בקריירה הקולנועית שלה מחוץ לדיסני, וכיכבה לצד אדם סנדלר וסטיב בושמי בסרט האנימציה מפלצת של מלון. הסרט הושק בפסטיבל הסרטים הבינלאומי בטורונטו ויצא ב-28 בספטמבר 2012. לגומז היה תפקיד בסרט ספרינג ברייקרס ב-2013 בכיכובו של ג'יימס פרנקו, הסרט הציג את גומז בתפקיד בוגר יותר מעבודותיה הקודמות. בשנת 2013, גומז כיכבה בסרט Getaway, לצד אית'ן הוק. הסרט היה כישלון ביקורתי ומסחרי, והשיג לגומז מועמדות בקטגוריית השחקנית הגרועה ביותר בפרס פטל הזהב. היא גם כיכבה בסרט המיוחד של ערוץ דיסני המכשפים מוויברלי פלייס: אלכס נגד אלכס, בשנת 2013.
למרות טענותיה הקודמות לגבי הפסקת הקריירה המוזיקלית שלה, אישרה גומז באוקטובר 2012 שהיא עובדת על אלבום חדש. מאוחר יותר היא אישרה שהיא תוציא את אלבום הסולו הראשון שלה, לעומת אלבום נוסף עם הלהקה שלה. גומז הוציאה את "Come & Get It" בתור הסינגל המוביל מתוך האלבום. הסינגל היה השיר הראשון של גומז שנכנס למצעד הבילבורד הוט 100. ב-23 ביולי 2013 Stars Dance יצא לאור. הוא הפך לאלבום הראשון שלה שהגיע למקום הראשון בבילבורד 200, עם מכירות של כ-97,000 עותקים בשבוע הראשון שלו. התקליט התוודע לביקורות מעורבות שבהן כמה מבקרי מוזיקה שמו לב לחוסר היכולת של גומז ליצור זהות מוזיקלית משלה ולהיעדר יכולות ווקאלית מצדה. נכון לספטמבר 2015, האלבום מכר 392,000 עותקים בארצות הברית, ובכך הפך לאלבום האולפן הכושל ביותר שלה. הוא היחיד שלא קיבל אישור מסחרי מאיגוד תעשיית ההקלטות האמריקאי.
גומז יצאה ל-Stars Dance Tour ב-14 באוגוסט 2013. אחרי ההופעות בצפון אמריקה ובאירופה, הסיור היה אמור להימשך לאורך כל 2014, אם כי גומז ביטלה את סבב ההופעות באוסטרליה ובאסיה בדצמבר 2013, בטענה שהיא לוקחת הפסקה כדי לבלות עם משפחתה. בחודש ינואר 2014, דווח כי גומז בילתה שבועיים במרכז טיפול באריזונה המתמחה בטיפול בהתמכרות וטראומה אצל אנשים צעירים. נציגיה הכחישו שאשפוזה היה בכפייה ובשל בעיות התמכרות שונות. אף על פי שסירבה להגיב בתחילה, גומז אישרה ב-2015 שהיא אובחנה בזאבת, ושהיא ביטלה את סיבוב ההופעות ונכנסה לגמילה כדי לעבור כימותרפיה. גומז הופיעה בסרט משתוללת ב-2014 עם דילן מקדרמוט ונאט וולף. הפרויקט, שצולם לפני שהותה של גומז בגמילה, יצא באוגוסט 2014 ונכשל מסחרית וביקורתית. אפילו מחבר הרומן האוטוביוגרפי המקורי, התכחש לסרט. מאוחר יותר היא הופיעה בסרט חסר כיוון, הופעת הבכורה של ויליאם ה. מייסי כבמאי. הסרט העצמאי קיבל ביקורות מעורבות.

2015–2016: "Revival" והפסקה זמנית

תוך כדי עבודה על אלבום האולפן השני שלה, גומז שיתפה פעולה עם זד בסינגל שלו "I Want You to Know" בשנת 2015, שיצא כסינגל המוביל מאלבומו השני ב-23 בפברואר. הסינגל זכה להצלחה במצעדי הפזמונים. גומז הפכה לפנים של מותג מוצרי הטיפוח לשיער פנטן ב-2015. גומז הוציאה את "Good for You" כסינגל הבכורה שלה מאלבום האולפן השני שלה ב -22 ביוני 2015; הסינגל כולל את הראפר אייסאפ רוקי. השיר מכר 179,000 עותקים בשבוע הראשון של שחרורו בלבד, והיה הסינגל המצליח ביותר שלה בארצות הברית. באוגוסט 2015, גומז הופיעה בסרט התיעודי Unity לצד שחקנים ושחקניות רבים אחרים. היא חזרה על תפקידה של מייביס במפלצת של מלון 2, שיצא לאור ב-25 בספטמבר; הסרט היה הצלחה ביקורתית. באותו שנה גומז דורגה במקום ה-29 ברשימת האנשים המשפיעים ביותר בהוליווד של מגזין פורבס .
גומז הוציאה את אלבום האולפן השני שלה, Revival ב-9 באוקטובר 2015. האלבום זכה לתגובות חיוביות מצד המבקרים, אשר שיבחו את הפקת האלבום ואת התוכן הלירי. האלבום הגיע למקום הראשון בבילבורד 200, עם מכירות בשבוע הראשון של 117,000 אלבומים, שיא מכירות שבועי של גומז. "Same Old Love" יצא כסינגל השני מהאלבום, וזכה להצלחה דומה לשל סינגל הבכורה. "Hands to Myself" היה הסינגל השלישי מהאלבום. גומז עשתה תפקיד קמע בסרט מכונת הכסף, אשר יצא ב-11 בדצמבר על ידי פראמאונט. היא הייתה האורחת המוזיקלית ב-23 ינואר 2016 בפרק של סאטרדיי נייט לייב, בכיכובה של רונדה ראוזי. מאוחר יותר, ב-3 במאי 2016, הוציאה את הסינגל הרביעי והאחרון מתוך האלבום, "Kill Em with Kindness".
בינואר 2016 השתתפה בשיר "We Don't Talk Anymore" של צ'ארלי פות' אשר זכה ל-1.2 מיליארד צפיות ביוטיוב. הדואט של השניים יצא כסינגל השלישי הרשמי מתוך אלבום הבכורה של פות'. הוא הופץ לשירות הסטרימינג spotify ללא פרסום מקדים. הוא מתאפיין בהפקה אקוסטית ומינימליסטית.
גומז יצאה ל-"Revival Tour", ב-6 במאי. גומז טענה שסיבוב ההופעות יתמקד רק בה כאמנית, ולכן יש בו פחות כוריאוגרפיה ואפקטים מסיבוב ההופעות הקודם שלה. אחרי ההופעות בצפון אמריקה, אסיה ואוקיאניה, היא ביטלה את ההופעות המתוכננות באירופה ודרום אמריקה באוגוסט 2016 עקב חרדה, התקפי חרדה ודיכאון שנגרמו על ידי הזאבת שלה. לגומז היה תפקיד אורח בסרט הקומדיה שכנים 2. גומז כיכבה בסרט The Fundamentals of Caring ב-2016 לצד פול ראד, שהושק בפסטיבל סאנדנס בינואר 2016. הסרט יצא ב-24 ביוני. הוא נתקל בביקורת מעורבת. היא גם כיכבה ב-In Dubious Battle לצד ג'יימס פרנקו. הסרט יצא ב-3 בספטמבר 2016. גומז החלה לעבוד על אלבום האולפן השלישי שלה בזמן סיבוב ההופעות, והוסיפה שיר חדש ששמו "Feel Me", לרשימת השירים של סיבוב ההופעות שלה. השיר דלף לאינטרנט תשעה חודשים לאחר ההופעה הראשונה. האלבום, צפוי להיות האלבום השני שלה באמצעות אינטרסקופ רקורדס.
בעקבות ביטול סיבוב ההופעות שלה, גומז נכנסה לגמילה כדי להתמקד בבריאותה הנפשית ונעלמה במידה ניכרת מהמדיה החברתית. היא עשתה את ההופעה הציבורית הראשונה בפרסי המוזיקה האמריקאית ב-2016, שם היא הייתה מועמדת לשני פרסים עבור אמנית הפופ רוק, אשר בו גם זכתה ואמן השנה.

2017-הווה: 13 סיבות ושיתופי פעולה

ב-4 בפברואר 2017, היא הציגה קטע של שיר חדש על בסיפור שלה באינסטגרם. חמישה ימים לאחר מכן, ה-DJ הנורווגי קייגו פרסם קטע משיתוף הפעולה שלו עם גומז. גומז וקייגו אישרו את הסינגל ששמו "It Ain't Me" באמצעות דיווחי התקשורת החברתית שלהם. שבוע לאחר מכן, יצא לאור ב-16 בפברואר. הסינגל זכה להצלחה רבה ומכר בשבוע הראשון שלו כ-201,000 עותקים, נכון ליוני 2017 הקליפ זכה ליותר מ-400 מיליון צפיות ב-YouTube והגיע בשיא שלו למקום עשירי במצעד הבילבורד האמריקאי, ובמדינות אחרות אף הגיע לראש המצעדים.
גומז משמשת כמפיקה בפועל עבור העיבוד למיני סדרה של הרומן 13 סיבות. היא שיתפה את הטריילר הראשון של הסדרה ב-25 בינואר 2017, והסדרה עלתה לראשונה בנטפליקס ב-31 במרץ 2017. מלבד הפרויקט, גומז החלה לעבוד על מוזיקה חדשה עם מפיקים כגון The Futuristics, ג'ונאס ג'ברג וראיין טדר וכותבי השירים ג'וליה מייקלס וג'אסטין טרנטר. ב-5 במאי 2017 השיקה גומז ספירה לאחור באתר הרשמי שלה שהוביל ל-18 במאי. אתרי אינטרנט רבים העלו השערות לגבי הוצאת סינגל חדש. ב-11 במאי, אושרה השערה זו על ידי הוצאתו של הסינגל "Bad Liar" בסוף הספירה לאחור. ב-18 במאי הסינגל יצא לאור רשמית לצד הווידאו קליפ הראשון שלו, שהיה זמין רק באמצעות ספוטיפיי. סרטון וידאו קליפ שני יצא לאור ב-YouTube בחודש לאחר מכן, וקידם גם את הסינגל הבא של גומז "Fetish", שיצא ב-13 ביולי 2017. שני הסינגלים זכו להצלחה בינונית במצעדים.
באוגוסט 2017, גומז לוהקה בסרט יום גשום בניו-יורק, שבויים על ידי וודי אלן בשביל אולפני אמזון.
ב-19 באוקטובר 2017, גומז והמפיק המוזיקלי מרשמלו הודיעו שהם ישתפו פעולה בשיר חדש בשם Wolves, ששוחרר ב-25 באוקטובר.
בשנת 2018, הוכרז כי גומז תדבב בסרט "המסע של דוקטור דוליטל" אותו מביים סטיבן גייגן. הסרט יצא לאקרנים ב-12 באפריל 2019. 
ב-10 במאי 2018, גומז הוציאה לאור שיר חדש לפסקול של העונה השנייה של הסדרה 13 סיבות למה בשם, "Back To You". גומז חזרה לדבב את דמותה של מאוויס בסרט מפלצת של מלון 3: יוצאים לחופשה שיצא לאור ביולי 2018. לאחר מכן, השתתפה בשיר "Taki Taki" של דיג'יי סנייק, לצד קארדי בי ואוזונה.
ב-28 בפברואר 2019, יצא השיר "I Can't Get Enough" עם בני בלנקו, Tainy וג'יי באלווין.
ב-23 באוקטובר 2019 שחררה גומז את הסינגל lose you to love me, הראשון מתוך אלבומה השלישי.

חיים אישיים

בגיל 15, החלה גומז לצאת עם הזמר ניק ג'ונאס, אותו הכירה בעת עבודתם המשותפת בערוץ דיסני והשתתפות בקליפ של להקתו, האחים ג'ונאס. בשנת 2009 יצאה עם השחקן טיילור לאוטנר לתקופה של חודשים ספורים. בסוף שנת 2010, בגיל 18, החלה גומז לצאת עם הזמר ג'סטין ביבר. מערכת יחסים זו נמשכה לסירוגין עד שנת 2012. מדצמבר 2016 עד ל-2017 גומז ניהלה מערכת יחסים מתוקשרת עם הזמר דה ויקנד עד שבאוקטובר 2017 השניים נפרדו. באותו חודש הופיעו דיווחים על גומז עם ביבר, ובסוף נובמבר הודיעו שהם זוג. עם זאת, הם נפרדו שוב במרץ 2018.
במהלך מבצע צוק איתן פרסמה גומז תמונה בדף האינסטגרם שלה עם הכיתוב "התפללו למען עזה" (במקור: "Pray for Gaza"). פרסום זה גרר עשרות אלפי תגובות בדף האינסטגרם של הזמרת. לאחר כחמש שעות כתבה גומז כי אין היא בוחרת צד בסכסוך הישראלי-פלסטיני ו"מתפללת לשלום והומניות לכל".
בשנת 2015 חשפה גומז בראיון למגזין "בילבורד" כי היא סובלת ממחלת הזאבת וכי בשלהי שנת 2013 עברה טיפולים כימותרפיים לטיפול במחלה. בשנת 2017 עברה השתלת כליה עקב סיבוכים מהמחלה. את הכליה תרמה לה חברתה, השחקנית פרנסיה רייסה. גומז הייתה האדם הנעקב ביותר באינסטגרם. בנוסף מחזיקה גומז גם ב-6 שיאי גינס.

פילנתרופיה

גומז תורמת ומסייעת למגוון ארגונים למטרות צדקה, ושימשה כשגרירה של קרן החירום הבינלאומית של האומות המאוחדות לילדים.
באוקטובר 2008 מונתה גומז לדוברת הפרויקט Trick-or-Treat של יוניסף, שעודד ילדים לגייס כסף בליל כל הקדושים כדי לעזור לילדים ברחבי העולם. באוגוסט 2009 מונתה לשגרירה הצעירה ביותר של יוניצ"ף אי פעם, תפקיד במסגרתו ביקרה בגאנה ובצ'ילה. היא הפכה לשגרירה של ארגון DoSomething, לאחר שהייתה מעורבת בפרויקט הצדקה Island Dog שעזר לכלבים בפוארטו ריקו. גומז מעורבת גם במיזם RAISE Hope For Congo, יוזמה של פרויקט  Enough, למען העלאת המודעות לחציבת מינרלים באזורי סכסוך (בדומה ליהלומי דמים) ואלימות נגד נשים בקונגו. בין 2009 ל-2012 הייתה מעורבת בארגון "Disney's Friends for Change". ב-2010 הופיעה במסגרת חגיגות 60 שנה לארגון האומות המאוחדות לילדים, הופעה שכל הכנסותיה נתרמו לקמפיין Trick-or-Treat. גומז מעורבת גם בפרויקט "UNICEF Tap Project" של ארגון "יוניסף", אשר מטרתו לספק גישה למים נקיים לילדים ממדינות שונות.
כחלק ממיזם "Disney's Friends For Change" של דיסני, שרה גומז את שיר הנושא של המיזם "Send It On" יחד עם כוכבי ערוץ דיסני מיילי סיירוס, דמי לובאטו והאחים ג'ונאס. השיר נכנס למקום ה-20 במצעד הבילבורד הוט 100, והכנסותיו נתרמו לעמותות ירוקות דרך 'קרן השימור העולמי של דיסני', השייכת לחברת וולט דיסני. החל מאפריל 2012 היא משמשת שגרירה של ארגון הצדקה של ראיין סיקרסט. ב-2017 גומז גרפה כחצי מיליון דולרים של תרומות למחקר של מחלת הזאבת.